एपेक्स कपमा सेन्ट जेभियर्स र केसीएमआईटी विजयी
सेन्ट जेभियर्स र कान्तिपुर कलेज अफ म्यानेजमेन्ट एन्ड इन्फोर्मेसन टेक्नोलोजी (केसीएमआईटी) ले एपेक्स अन्तर कलेज क्रिकेट प्रतियोगितामा बिहीबार विजय पाएका छन् । सेन्ट जेभियर्सले थेम्स कलेजलाई ४२ रन र केसीएमआईटीले इस्लिङटन कलेजलाई ३४ रनले पराजित गरे ।
काठमाडौँ — सेन्ट जेभियर्स र कान्तिपुर कलेज अफ म्यानेजमेन्ट एन्ड इन्फोर्मेसन टेक्नोलोजी (केसीएमआईटी) ले एपेक्स अन्तर कलेज क्रिकेट प्रतियोगितामा बिहीबार विजय पाएका छन् । सेन्ट जेभियर्सले थेम्स कलेजलाई ४२ रन र केसीएमआईटीले इस्लिङटन कलेजलाई ३४ रनले पराजित गरे ।सेन्ट जेभियर्सले मूलपानीको तल्लो क्रिकेट मैदानमा २० ओभरमा २ विकेट गुमाई १ सय ५० रन बनायो । प्लेयर अफ द म्याच रुपेश बस्यालले ६२ बलमा ७२ रन बनाए । सविन दाहालले ४५ बलमा ५१ र प्रिन्सकुमार झाले ९ रन बनाए । थेम्सका सारस खत्रीले १ विकेट लिए ।जवाफमा थेम्सले ७ विकेट गुमाई १ सय ८ रन बनायो । सारसले ३९ बलमा २५, विवेन त्वानवासुले २७ बलमा १९ र श्रृजन भण्डारीले १८ रन बनाए । सेन्ट जेभियर्सका राहुल भुजेल र सुमन श्रेष्ठले २–२, सुनीलराज बोगटीले १ विकेट लिए ।हब इन्टरनेसनलको प्रस्तुतिमा एपेक्स कलेजले आयोजना गरेको प्रतियोगिताको अर्को खेलमा केसीएमआईटीले निर्धारित ओभरमा ९ विकेट गुमाई १ सय २० रन बनायो । सुवास सापकोटाले ३० बलमा ३२, रोजल पन्तले ३० बलमा २८ र अमित मण्डलले १३ रन बनाए । इस्लिङटनका सुयस ढकालले १५ रन खर्चेर ३, मिनल तिमिल्सिनाले २ र खालिद हसन अन्सारीले १ विकेट लिए । जवाफमा इस्लिङटन १५.५ ओभरमै ८६ रनमा अलआउट भयो । मिनलले २२ बलमा २७, प्रथम भट्टराईले ४२ बलमा २६ र बिरोन जोशीले ७ रन बनाए । केसीएमआईटीका अमृतराज कार्कीले १६ रन खर्चेर ४, सुवासले ३ र अमित मण्डलले १ विकेट लिए । 